
Despre articol Rezumat 
Istoric: Lucrarea investighează imitația și creația lexicală în limba română contempo- 
Primit 4 august 2019 rană ca fiind importante procedee de dezvoltare a lexicului individual şi colec- 
Acceptat 1 septembrie 2019 tiv, alături de diversele forme de împrumut propriu-zis şi de procedeele interne 
Publicat 7 noiembrie 2019 lexico-gramaticale de îmbogățire a vocabularului. 

Configurarea perimetrului investigației presupune 1) clarificarea celor două 
Cuvinte-cheie: concepte, urmată de o încercare tipologică, dată fiind complexitatea fenomenu- 
semantică lui și diversitatea ocurenţelor sale, atît în limbajele de specialitate, în limbajul 
sociolingvistică comun, cît şi în cel familiar și argotic. Acestui prim obiectiv i se subordonează 2) 
stilistică identificarea și descrierea mecanismelor lexico-semantice implicate de imitația 


şi creaţia lexicală. Cum imitaţia și creaţia lexicală sînt și o substanţială sursă de 
expresivitate, demersul nostru își propune și 3) studierea rolului aparte pe care 
îl deţin în dinamica argoului, în funcţie de gradul de complicitate comunicaţio- 
nală determinat de astfel de elemente lexicale speciale. 

Realizarea acestor obiective reclamă o metodologie general lingvistică, in- 
strumentele aparţinînd preponderent analizelor de tip semantic, lexical-paradig- 
matice. Dată fiind necesitatea luării în calcul a contextului, a parametrilor situa- 
ţiei de enunţare și a cuantificării expresivităţii termenilor argotici, investigația de 
față va implica şi instrumente ale analizei de tip pragmastilistic şi sociolingvistic. 


1. Introducere. Clarificarea conceptelor 


Statutul aparte al limbii române, de unică reprezentantă a latinităţii în Europa de Est, i-a asigurat de- 
a lungul timpului un loc important în literatura de specialitate. Singularitatea limbii române ca limbă 
romanică orientală este doar un aspect al interesului de care se bucură. Puternica individualitatea românei 
se vădește și în deschiderea spre împrumuturi și în marea sa forţă creativă. Sintagma „limbă ospitalieră”, 
pusă în circulaţie de reputatul savant romanist suedez Alf Lombard (1969, p. 646), a făcut deja carieră, 
fiind nelipsită din studiile dedicare limbii române. 

Imitația şi creația lexicală sînt definite ca modalităţi ale dezvoltării lexicului individual și colectiv. Pri- 
mul dintre aceste fenomene lexicale, imitațtia lexicală, este rezultatul preluării de către un vorbitor a unor 
cuvinte sau expresii auzite în diverse împrejurări, ca urmare a impresiei pe care i-au făcut-o sau a înţelegerii 
necesităţii includerii lor în bagajul lexical personal. Așadar, cel puţin într-o primă fază, resortul este de 
natură psihologică. Dacă receptarea s-a făcut adecvat, imitația inteligentă permite reproducerea acelor 
cuvinte în alte combinaţii decît cea auzită sau chiar crearea destul de rapidă de familii lexicale pornind de 
la baza rezultată prin imitație. Preluarea inadecvată conduce la imitația defectuoasă şi are efecte cel puţin 
ilare (mai ales atunci cînd vorbitorul este pătruns de caracterul „elevar” al exprimării sale): Caragiale este 
un maestru în exploatarea artistică a greșelilor de limbă cu diverse conotaţii—antologica expresie „legea 
de murături” [sic!] este folosită de Conu Leonida! pentru a-i explica pedant consoartei Efimița că legea în 
cauză (corect, [/ege de] moratoriu” — „lege care prevede amînarea plăţii datoriilor”) ar însemna că „nimini 
să nu mai aibă drept să-și plătească datoriile”. Sau, plasîndu-ne în cotidian, iată cum se exprimă o doamnă, 

dorind să-i comunice unei prietene că a fost nevoită să-și scurteze sejurul: „Dragă, deci forzuiză de boala 
copilului, am fost obligată să mă întorc mai repede acasă” —dublă greșeală, căci fortuit („întimplător”), 
folosit de vorbitoare cu sensul „forţată, obligată”, este reluat prin verb. Aceste preluări defectuoase — 
datorate neatenţiei, contextului minimal în care a fost receptat cuvîntul, precarităţii instrucției, sărăciei 
culturale—sînt generatoare de greșeli de limbă (etimologii populare, accidente semantice, incongruențe 
semantice, accidente fonetice etc.). 

Cel de-al doilea fenomen lexical, creația lexicală (sau inovația lexicală) nu mai implică un model 
propriu-zis: „lot ceea ce, în spusele unui vorbitor, se îndepărtează—ca mod lingvistic—de modelele 
existente în limba în care se stabilește conversaţia poate fi numit inovatie” (Coșeriu, 1997, p. 70). 

Creaţia lexicală are la bază un transfer și el motivat de factorul psihologic. Transferul se realizează în 
două feluri: transfer cu expresie materială şi transfer fără expresie materială. 

Transferul cu expresie materială constă în ataşarea unui sufix sau a unui prefix la un radical sau la o 
temă cu care nu se mai aflase pînă atunci în relaţie: de exemplu, sufixul neologic —bi/ < fr. —ble, folosit 
iniţial cu precădere în limbajul ştiinţific, s-a extins în limbajul administrativ și în cel literar, însă tot la 
cuvinte împrumutate. Ulterior, respectînd structura-bază (infinitiv + sufixul —/4/), s-a transferat și la 
teme ncîmprumutate și a generat formaţii analogice: apărabil, auzibil, locuibil etc. (Coteanu et al., 1985, 
p. 164). La fel ca în cazul anumitor imitații lexicale, creaţiile cu acest tip de transfer la bază tind să-și 
dezvolte familii lexicale sau se pot reproduce ulterior în diverse combinaţii (întărite sau nu prin calc, deci 
o combinaţie de creaţie și imitație): albicios, alburiu, albisor, albior etc.; rasă albă, a semna în alb, albul 
ochiului, a fi alb ca varul, cu părul alb etc. 

Transferul fără expresie materială afectează exclusiv conţinutul semantic, fiind vorba de o resemanti- 
zare mai mult sau mai puţin complexă: se dă unui cuvînt un sens pe care nu l-a avut anterior și, mai mult 
decît atât, care nu are o legătură directă cu obiectul desemnat. Majoritatea acestor resemantizări sînt de fapt 
metafore, dar acel tip mai mult sau mai puţin criptic, care mai degrabă propune asemănări între elementele 
puse în relaţie decît evidenţiază unele deja existente în realitate. Tipul așa-zis „clasic” de metaforă a fost 
definit deja foarte clar de Tudor Vianu: 


O metaforă presupune alternarea în conștiință a două serii de reprezentări: 1) o serie a asemănări- 
lor între realitatea desemnată în chip propriu prin cuvîntul respectiv și realitatea desemnată prin 
el în chip metaforic; 2) o serie a deosebirilor dintre cele două realități. Metafora este susținută 
psihologic de percepţia unei unităţi a lucrurilor prin vălul deosebirilor dintre ele. 


(Vianu, 1968, p. 307) 


Prin urmare, transferurile de acest tip sînt mai mult sau mai puţin surprinzătoare: pe lîngă sensul lor de 
bază, cuvintele primesc (în limbajul comun) un sens adiacent care nu are (aproape) nicio legătură cu sensul 
denotativ. De exemplu, se spune gîscă unei femei considerate „proastă, neroadă, netoată, ușuratică”, iar 
cuvîntul boz a ajuns să desemneze, la români, prostia masculină. De asemenea, nu de puţine ori auzim în 
jurul nostru enunţuri de genul: Eşti un porc! (pentru a desemna o persoană lipsită de scrupule / meschină 
/ libidinoasă etc.), X se dă leu (pentru o persoană care mimează curajul / autoritatea) etc. Mecanismul 
metaforic implicat de aceste ultime exemple este ceva mai clar: se bazează fie pe o caracteristică evidentă 
a termenului comparator (curaj, pentru X se dă leu), fie pe o trăsătură determinată cultural (murdăria, 
pentru Esti un porc!). Limbajul familiar-argotic furnizează nenumărate asemenea creaţii cu transfer se- 
mantic la bază, fără o legătură cel puţin aparentă cu sensul denotativ al lexemelor în cauză: pește pentru 
„proxenet”, curcan sau sticlete pentru „poliţist”, termometru pentru „bastonul de cauciuc al poliţiştilor” 
etc. Bincînţeles că în toate cazurile se poate găsi o oarecare motivare (gâsca nu se află în topul animalelor 
considerate inteligente, la fel boul; porcul nu este un animal dintre cele mai curate, leul este considerat 
„regele animalelor”; peştele este alunecos, curcanul are un aspect înfoiat, iar sticletele este o pasăre viu 
colorată, care atrage, așadar, atenţia; termometrul are aspectul unei baghete). Așadar, această motivare fie 
nu este întemeiată strict ştiinţific, fie este o caracteristică secundară, mai mult sau mai puţin dependentă 

de arealul și tipul cultural. Oricare ar fi motivarea, aceasta apare însă, invariabil, ca rezultat al unui salt 
conotativ în creaţiile lexicale respective. 

Evident că astfel de creații lexicale, rezultate din transferuri fără expresie materială, există în majoritatea 
limbilor. Unele dintre aceste creaţii sînt adesea aduse în discuţie în legătură cu deprecierea, una dintre cele 
două direcţii facultative ale schimbărilor de sens: 


Two other traditional categories in the analysis of meaning change are pejorization (Latin pejor 
‘worse’) and ameliorization (Latin melior “better”). These refer to change in word-evaluative 
force. In pejorization, a word takes on a derogatory meaning. This is frequently seen with words 
for animals, which can be used tot refer to people negatively or insultigly, as when someone is 
called a monkey, parasite, pig, sow, and so on. 


| Alte două categorii tradiţionale în analiza schimbării de sens sînt peiorativizarea [deprecierea 
sau degradarea—nota mea] (din lat. pejor „mai rău”) şi ameliorarea [fnnobilarea—nota mea] 
(din. lat. melior „mai bine”). Acestea se referă la schimbarea produsă în forța de evaluare a 
cuvântului. În peiorativizare, un cuvînt capătă un sens derogativ [care reprezintă o abatere exe- 
cepţională de la sensul de bază — nota mea]. Acest lucru se întîmplă adesea la cuvinte desemnînd 
animale, care pot fi utilizate pentru a se referi la oameni în mod negativ sau insultător, ca atunci 
cînd cineva este numit maimută, parazit, porc, scroafă şi aşa mai departe.] 


(Riemer, 2010, p. 374-375) 


În limbajul poetic, astfel de creaţii (care pot fi şi transferuri cu expresie materială) sînt dominante, ele 
îmbracă diverse forme de realizare şi au la bază mecanisme și asocieri uneori foarte greu de depistat. Al- 
teori, transferul material poate fi mimat: un sufix lexical/gramatical poate fi atașat la o bază inexistentă 
anterior. lată, de exemplu, termenul zrimbulind (folosit atît ca adjectiv, cât şi ca substantiv şi avînd și 
plural: zrimbulinzi), creaţie lexicală a poetului Nichita Stănescu”. Sufixul atașat aici la o bază inventată 
este unul gramatical, sufix de gerunziu, iar cuvîntul rezultat este convertit morfologic la adjectiv sau la 
substantiv. 

Evident că și în cazul creaţiei lexicale se poate vorbi de creații lexicale inteligente sau doar de „creaţii 
de moment” (1, 4, 5), justificate, de regulă de un context/registru stilistic marcat ironic (Guţu-Romalo, 
2000, p. 175), dar şi de creații mai puțin inspirate (2, 3): 


(1) amicalitate: „Starea de amicalitate produce numai propoziţii în care evlavia se îmbină cu adoraţia”, în 
„Săptămîna” 1971, nr. 10, p. 7/1 (Guţu-Romalo, 2000, p. 175-176); cuvînt format de la amical cu 
sufixul —zzaze; derivatul dublează substantivul abstract, bine încetățenit în română, amiciție; 

(2) pierzant: „Marele pierzant... este, însă, guvernul de centru-dreapta”, în „Lumea”, 1980, nr. 50, p. 6, col. 
2 (Avram, 1987, p. 247); creaţie lexicală cu baza a pierde (plus sufixul —ant), utilizată în detrimentul 
ncologicului perdant (fr.), probabil, sugestia prin evocare a substantivului pierzanie fiind considerată 
mai potrivită cu contextul și situaţia de enunţare; 

(3) vizuiență: „uriaşa audienţă sau vizuiență a filmului”, în „Luceafărul”, 1980, nr. 17 (943), p. 4, col. 3 
(Avram, 1987, p. 247); aici se vede clar analogia forțată cu audiență, ca şi cînd ar fi format cu sufixul 
—enţă, deşi acesta este formaţie ncologică (provine din fr. audience); oricum, substantivul românesc 
audiență (avînd sensul iniţial de „întrevedere acordată unui solicitant de către o persoană cu funcţie 
de răspundere”) și-a adăugat prin calc semantic sensul lui audience din engleză relativ recent; 

(4) cârtițărit: „industria rtizăritului”, în „Scânteia”, 1982, nr. 12405, p. 6, col. 6 (Avram, 1987, p. 241); 
cuvântul se referă la „industria” adăposturilor subterane și este ușor de decodat în context (cîrtiță plus 
sufixul -(är)it), cu condiţia stăpînirii limbajului comun (cazul vorbitorilor nativi); 


5Termenul apare în mai multe poeme: de exemplu, în poemul Ciprec în doi („Noi nu vrem să fim geniali / Noi vrem să fim 
P P P P g 
trimbulinzi” ) din volumul Necuvintele publicat în 1969. Sintetizînd, termenul a fost interpretat ca „nonconformist”, „dornic 
de cunoaștere, deschis la experiențe noi”. 

(5) profitozaur: Profitozaurii — titlu de articol, în „Informaţia Bucureştiului”, 1983, nr. 9224, p. 4, col. 1- 
3 (Avram, 1987, p. 241); este o creaţie lexicală de tip cuvînt-valiză, în care se pot recunoaște lexemele 
profitor şi dinozaur (cărora li se aplică operaţia suprimării urmate de cea a adjoncţiei), şi se referă la 
miliardarii cu cele mai mari profituri. 


Presa uzează, dar și abuzează uneori, de formaţii glumeţe ad-hoc, creaţii ocazionale precum cele prezentate. 

Spre deosebire de imitaţiile lexicale, fixarea în limbă a creaţiilor lexicale (și, ca urmare, înregistrarea 
lor în dicţionare) este mult mai puţin probabilă, dată fiind aproape invariabila expresivitate implicată, 
contextele în care apar fiind de tip virtuemic (implicînd cel mai adesea de conotaţii ocazionale, ca simple 
posibilităţi, şi nu conotaţii consacrate în limbă, care caracterizează semnul în ansamblul lui, ca în cazul 
polisemiilor). 


2. Imitaţia şi creaţia lexicală — o încercare tipologică 


Nu ne propunem în cele ce urmează să oferim liste generoase de exemple. Acestea există deja, prezentate 
din varii perspective și însoţite de comentarii subtile, în studii consacrate, semnate de autori precum: 
Dimitrescu (1994, 1997), Hristea (1984), Bidu-Vrănceanu (1997), Avram (1997), Guţu-Romalo (2000, 
2005), Zafiu (2001, 2010), Gruiţă (2006), Stoichiţoiu-Ichim (2007). 

Ne propunem doar o schiță tipologică, dat fiind că aceste fenomene apar descrise, exemplificare din 
perspectiva dinamicii lexicului limbii române, laolaltă cu altele, în studiile menţionate. 


2.1. Initaţia lexicală 


În cele ce urmează, voi prezenta imitaţia lexicală așa cum apare în limba română contemporană, dar și 
modul în care este descrisă în literatura de specialitate recentă. 


2.1.1. Imitaţia lexicală rezultată din împrumuturile propriu-zise 
Formele de imitație lexicală rezultată din împrumuturile propriu-zise sînt foarte bine reprezentate în limba 
română contemporană: binom < fr. binâme, paralelipiped < fr. parallelipipede, congruență < fr. congruence, 
atom < fr. atom, nucleu < fr. nucleus, eprubetă < fr. éprouvette, clorofilă < fr. chloropbylle, ferigă < lat. filix, 
—icis, fortuit < fr. fortuit, salutar < fr. salutaire, summum < lat. summum, vindicativ < fr. vindicatif, a 
implementa < eng. to implement, a derula < fr. dérouler, vizavi < fr. vis-4-vis etc. 

În ce priveşte fixarea formelor de acest tip în limbă, dăm cuvîntul unei autoare care a studiat şi acest 
fenomen: 


Rolul benefic sau dăunător al învățării prin imitare depinde de calitatea modelului, iar exercitarea 
influenţei lui asupra limbii utilizate la un moment dat prin impunerea unor anumite modalități 
de exprimare depinde de frecvenţa cu care modelul se regăsește în comunicarea socială sau/și de 
autoritatea de care se bucură categoria de locutori care îl reprezintă. 

(Guţu-Romalo, 2005, p. 249). 


2.1.2. Imitaţia lexicală rezultată prin calchiere 

În tipologia calcului, criteriul lingvistic este cel care contează: „Întrucît indică exact ramura lingvistică în 
care se produce o imitație, criteriul lingvistic poate fi considerat cel mai important în clasificarea calcului” 
(Stanciu-Istrate, 2006, p. 309). 

Criteriile structurale, anume al traducerii elementelor care intră în alcătuirea modelului (după care 
avem calcuri parţiale sau integrale) și acela al gradului de fidelitate a copiei faţă de model (după care avem 
calcuri aproximative, imperfecte și perfecte) sînt considerate subcriterii, adică subordonate celui lingvistic. 

Într-adevăr, acestea sînt „criterii [...] secundare întrucît nu aduc în discuţie noi tipuri de calc, ci arată 
cum se realizează cele deja identificate pe baza criteriului lingvistic” și, mai mult decît atât, „un calc lexical 
de structură morfematică poate fi, în același timp, perfect și parţial (ex.: prevedea), perfect şi total (ex.: 

» 


simțămint), imperfect şi total (ex.: anotimp), aproximativ şi total (ex.: însărcina)” (Stanciu-lstrate, 2006, 
p. 309-310). 

În clasificarea calcurilor, se mai ţine cont de subcriteriile: sociocultural (calcuri populare şi savante) şi 
al originii modelului (calcuri cu model unic, calcuri multiple și calcuri internaționale). 

Așadar, se pot distinge şapte tipuri fundamentale de imitație prin calchiere: 


e calcul lexical: a) de structură morfematică — abstrage < fr. abstraire, demers < fr. démarche; b) de 
structură semantică — aer „mină, alură, aparenţă” < fr. air, pătură „categorie socială” < fr. couche; 

e calcul gramatical: de conivenţă cu „în complicitate cu”, „de acord cu” < fr. de connivence avec; 

e calcul frazeologic: arte frumoase < it. belle arti, cf. şi fr. beaux-arts; 

e calcul lexico-frazeologic: caz de conștiință < fr. cas de conscience; curtea de apel < fr. la cour d'appel; 

e calcul lexico-gramatical: ținută „atitudine, poziţie” < fr. tenue; 

e calcul frazeologico-gramatical: ape subterane < fr. eaux souterraines; 

e calcul lexico-frazeologico-gramatical: însărcinat cu afaceri < fr. chargé daffaires; limbă de lemn < fr. 


langage de bois. 


Calcul lexical de structură semantică, numit şi împrumut semantic în literatura de specialitate, se circum- 
scrie fenomenului mai larg al polisemiei, sensurile noi nefiind însă înregistrate toate în dicţionare. Unele 
dintre acestea tind să se fixeze în limbă, altele sînt simţite ca barbarisme, dublete neologice forţate, chiar 
inutile. Ele intră în special prin mass-media: „limba română este, într-o măsură îngrijorătoare, incorect și 
neglijent vorbită la radio și televiziune” (Guţu-Romalo, 2005, p. 250), însă o „contribuţie” o au indiscuta- 
bil şi mediile de comunicare în spaţii virtuale (Facebook, chat etc.). Reglajele fine ale sistemului lingvistic, 
determinate mai ales de factorul cultural, vor decide în timp adoptarea sau respingerea acestor noi sensuri: 
„[...] dacă este adevărat că individul vorbitor creează limba, tot atât de adevărat este că societatea este aceea 
care o perfecţionează. Ea alege sau respinge modificările ce se nasc în limbă, după cum ele se potrivesc sau 
nu cu sistemul creat de colectivitate” (Capidan, 1943, p. 8-9). 

La formele semnalate deja în literatura de specialitate recentă (de exemplu, Stoichiţoiu-Ichim, 2007, 
p. 58-63), se adaugă alte cîteva împrumuturi semantice apărute în limbajul comun în ultima vreme. Iată 
cîteva dintre cele mai frecvent folosite în diverse situaţii și registre de comunicare: 


(6) ataşament: după engl. attachment, în mesajele tip e-mail (sau despre), „la mesaj sînt două ataşamente”, 
în loc de „fişier anexat”, sens care generează omonimie cu forma existentă în română, atasament (< fr. 
attachement), însemnînd „afecţiune puternică sau durabilă pentru cineva/ceva”; 

(7) determinat: după eng]. determined, mai ales în limbajul fotbaliştilor/comentatorilor sportivi, „Echipa 
a avut un joc determinat”, în loc de borărit, precis, coerent; dublet inutil şi generator de confuzii, sensul 
lui determinat în română (< fr. determine) fiind „definit, precizat, stabilit”; 

(8) (a se) focusa (pe): după engl. to focus on, în „a se focusa pe absorbţia de fonduri europene”, în loc de 
a se concentra pe; în acest caz, calc lexico-gramatical—în română verbul nu există ca atare, există doar 
focusare (< germ. fokussieren), dar folosit cu sens tehnic („concentrarea într-un focar a razelor de unde 
sau de particule în mișcare”), în sinonimie cu focalizare; 

(9) graduare: după engl. graduation, în „ceremonie de graduare”, în loc de absolvire; dublet inutil și 
generator de confuzii, vezi paronimia cu gradare „a mări/ micșora treptat; a eșalona” < a grada (fr. 
graduer) plus sufixul —re; 

(10) nutrient: după engl. nutrient, în, de exemplu, „lapte bogat în nutrienți”, în loc de „[substanţe] nu- 
tritive, hrănitoare”; este, mai degrabă, împrumut propriu-zis, în rom. există doar adj. nutritiv (< fr. 
nutritif ) şi subst. nutriment (< fr. nutriment); 

(11) patetic: după engl. pathetic, în „a eşua patetic”, în loc de lamentabil, jalnic; dublet resimţit ca inutil și 
în contradictoriu cu sensul din română (< fr. pathétique) „plin de patos”; 

(12) audiență: după engl. audience, într-un enunţ ca „Audiența a aplaudat minute în șir”, în loc de public, 
asistență, dublet inutil și ambiguizator, în română substantivul audiență (< fr. audience) avînd sen- 
sul „întrevedere acordată cuiva de către o persoană care deţine o funcţie de răspundere” sau „a trezi 

interesul cuiva/a avea influenţă asupra cuiva” pentru expresia 4 avea audiență la; 

(13) expertiză: după engl. expertise, în exemple ca „persoană cu expertiză în domeniu”, „Expertiza lui 
în domeniu este impresionantă”, utilizate cu sensul de experiență, competență deosebită; în română, 
expertiză (< fr. expertise) înseamnă „cercetare întreprinsă de un expert cu privire la o situaţie, la o 
problemă etc.; raport al unui expert”; 

(14) vocal: după sensul „sonorous” al adjectivului engl. vocal, în sintagme ca „politician vocal”, în loc de 
zgomotos, activ (care doreşte să se remarce); în română, vocal (< fr. vocal) are sensul „referitor la voce; 
executat cu vocea'—prin urmare, termenul deja existent în limba română are sensul de bază, cel al 
utilizării efective a vocii. 


Toate formele de mai sus generează mai degrabă omonimie decît polisemie, dacă ţinem cont că sensul nou 
este calchiat după un alt etimon decît cel al sensului/sensurilor deja existent(e) în română. 


2.2. Creaţia lexicală 


Deschiderea limbii române către împrumut (propriu-zis sau de tip calc) îndreptățește sintagma „limbă 
ospitalieră” a lui Lombard (1969, p. 646). Această ospitalitate, expresie a evoluţiei lexicului „în direcția 
modernizării și internaţionalizării” (Stoichiţoiu-lchim, 2007, p. 7), aşază limba română în postura unei 
limbi mai mult sau mai puţin comprehensibile pentru străini în multe domenii de comunicare (tehnică, 
ştiinţă, informatică, economie, presă, publicitate, sport, artă şi industria spectacolului etc.). Puternica 
influenţă a limbilor romanice, exercitată încă din prima fază a modernizării lexicului limbii române, și 
împrumuturile târzii din latină, impuse de curentul relatinizării, pe de o parte, și la fel de puternica influ- 
ență anglo-americană, pe de altă parte, fac româna literară inteligibilă pentru străinii vorbitori de limbi 
romanice sau care cunosc una sau mai multe astfel de limbi şi/sau latina, dar și pentru vorbitorii nativi 
sau non-nativi ai limbii engleze. La această comprehensibilitate contribuie și multitudinea de cuvinte din 
româna modernă care intră în categoria termenilor internaționali (de origine greco-latină), deci comuni 
unui mare număr de limbi. 

Complementară acestei ospitalităţi este extraordinara inventivitate lexicală a limbii române, ceea ce îi 
asigură identitatea, alături de conservarea celorlalte elemente specifice. „Între limbă şi cultură există o reci- 
procitate: limba ajută cultura și cultura ajută limba. În viaţa unei limbi se deosibesc de obicei două perioade 
de desvoltare: una de acumulare, alta de prelucrare a materialului lingvistic cu ajutorul culturii. — spunea 
Theodor Capidan în (1943, p. 1-2). 

Dacă dincolo de orientarea organicistă a acestei afirmaţii putem vedea cele două perioade ca iterative 
(sau chiar concomitente uneori) în dinamica limbilor, atunci fenomenul imitaţiei caracterizează mai de- 
grabă fazele de acumulare ale unei limbi, iar creaţia lexicală poate fi asimilată fazelor de prelucrare prin 
intermediul culturii. 

Transferul poate fi considerat fără probleme un criteriu justificat de clasificare a creaţiilor lexicale, 
procedeele prin care se ajunge la astfel de creaţii fiind doar generatoare de subcategorii ale celor două 
principale. Aceste subcategorii au fost deja descrise și excelent comentate de Stoichiţoiu-lchim (2007, 
p.7-15), dar tratate din perspectiva dinamicii recente a limbii române prin mijloace interne de îmbogăţire 
a vocabularului. Așadar, în clasificarea de mai jos, am ales drept subcriteriu registrul stilistic. Au rezultat 
astfel două mari categorii, fiecare cu subcategoriile sale: creazi; lexicale prin transfer cu expresie materială şi 
creaţii lexicale prin transfer Jără expresie materială. 


2.2.1. Creaţii lexicale prin transfer cu expresie materială 
Majoritatea exemplelor sînt preluate din volumul autoarei citate, la care am adăugat formele bunsimtisme, 
big-mama, Berceni Style, departe, încălzitoare, miriitor, Întunericitul. 

lată, așadar, cele două tipuri aparţinînd creațiilor lexicale obtinute prin transfer cu expresie mate- 
rială: 

í, i) prin derivare — antologabil < a antologa + sufixul —bil, cartelizare < a 


a) creaţii lexicale „necesare” 
carteliza + sufixul —re, superaccesorizat < super + accesorizat, accept, antologa etc.; ii) prin compunere — 
actor-vedetă, oraş-stațiune, microinterviu, teledivertisment, Oltchim < Olt + —chim-, CEDO; iii) prin 
trunchiere — afro, homo; iv) prin conversiune — audiovizual, anticoncepțional — folosite ca substantive; 

b) creaţii lexicale „de lux”: i) prin derivare — aplaudac < a aplauda + sufixul —ac, răspîndac < a răspindi 
+ sufixul —ac, spionită < spion + sufixul —iză, cuponiadă < cupon + sufixul —(î)adă, fesenizare (de 
la FSN + -iza + —re), becalizare (Becali + -iza + —re), bunsimţisme” (din substantivul compus 
bun-simt + —ism); îi) prin compunere — big-mama”, Berceni Style'9; iii) prin truncbiere — secu < 

securist, prof < profesor, bac < bacalaureat; iv) prin conversiune — departe", încălzitoare””, miriitor!”, 


Întunericitul'" (semnatarul rubricii „Bula demnitarului”). 


În subcategoria creaţii „de lux” prin conversiune, trebuie să menţionăm şi următoarea situaţie, existentă și 
în alte limbi, privitoare la părţi de vorbire care, prin sufixare (lexicală sau gramaticală), îşi schimbă statutul 
morfologic. Riemer (2010, p. 302) semnalează și el asemenea situaţii: Dont baby me; just Google it sau 
Dont “madame” me, young man! I dont like it... Autorul citat precizează de asemenea că aceste posibilități 
nu se limitează la substantive și verbe. Astfel de formaţii se regăsesc și în limbajul colocvial în română, 
în enunţuri de tipul Nu mă mai „dumnevostri” / „domni ” atita! 


2.2.2. Creaţii lexicale prin transfer fără expresie materială 

Aceste creaţii lexicale sînt rezultatul unei modificări semantice în diverse grade, operate în interiorul se- 
memului, prin extensie sau restrîngere de sens, cu sau fără înnobilare/depreciere de sens, implicînd într-o 
măsură mai mare sau mai mică acțiunea unui trop. 

Modificarea prin extensie/restrîngere se produce fără ca vreun sens al etimonului să fie implicat, din 
rațiuni denominative, aceasta fiind așa-numita peologie denominativă!. Cînd sînt implicaţi tropii, vorbim 
despre neologie stilistică. 

Există însă şi o categorie de creaţii lexicale care presupun o resemantizare profundă, cu un grad de 
expresivitate mai mare, creaţiile lexicale de tip cuvînt-valiză. Pe acestea din urmă nu le putem integra în 
neologia stilistică, deoarece se pleacă de la două sau mai multe baze, una dintre ele predominînd ca sens. 

Toate aceste tipuri!” au fost descrise și bogat exemplificate, din alte perspective, de Stoichiţoiu-lchim 
(2007, p. 13-14, 55-79). În clasificarea de mai jos ne folosim şi noi de cîteva dintre aceste exemple, dar 
vom completa și cu exemple proprii pentru aceste categorii. 

În fine, tot creaţii lexicale sînt şi formaţiunile/structurile aluzive, uneori încărcate de intertextualitate, 
evocînd mai discret sau mai puţin discret diverse lucruri, situaţii, personaje publice, literare etc. Apar, 


“Prin extensie de la distincţia derivate „necesare”/„de lux”, propusă de Sextil Pușcariu, în Limba română, 1. Privire generală, 
1976 (apud Stoichiţoiu-Ichim, 2007, p. 8). 

5 Ibidem. 

“Frontul Salvării Naţionale, formaţiune politică (constituită după Revoluţia din Decembrie). 

7 (George) Becali, figură publică controversată. 

3Creaţie lexicală obţinută prin compunere și derivare, aparţinînd lui Andrei Pleșu (art. Capitalistul român, în „Dilema 
Veche”, nr. 201, dec. / 2007). 

În limbaj argotic-familiar, cu sensul „grăsană”, [online]. 

'9Numele unui grup de suporteri ai echipei de fotbal Rapid din cartierul Berceni din Bucureşti, [online]. 

În limbaj argotic-familiar, ca adjectiv invariabil (din adverb), cu sensul „drogat”, [online]. 

!În limbaj argotic, ca substantiv (din adjectiv), cu sensul „amantă”, în George Volceanov, Dicționar de argou al limbii 
române (2007). 

15 În limbaj argotic, ca substantiv (din adjectiv), cu sensul „delator (fost/actual infractor)”, [online]. 

"4Substantiv din participiul pop. înzunericiz (prin articulare hotărită), pseudonimul semnatarului rubricii Bula demnita- 
rului din publicaţia satirică „Academia Cațavencu”. 

15Vezi de asemenea: „These possibilities are not limited to nouns and verbs” (Riemer, 2010, p. 302). 

16Louis Guilbert, La créativité lexicale, 1975 (apud Stoichiţoiu-Ichim, 2007, p. 55). 

17'Toate cazurile de calc semantic semnalate de autoarea citată (Stoichiţoiu-Ichim, 2007, p. 58-63) le considerăm imitații 
prin calchiere, dat fiind că, în aceste cazuri se dezvoltă o polisemie facilitată de același etimon care a mai furnizat sensuri în 
română. 

evident, cu frecvență mai mare în literatură sau în presa (declarată sau nu) pamfletară. Pe acestea le vom 
numi creații lexicale evocative (exemplele sînt din „Academia Caţavencu”'5, de aici înainte AC). 
Aşadar, se pot distinge următoarele tipuri de creații lexicale prin transfer fără expresie materială: 


a) creaţii lexicale prin neologie denominativă: actor (politic), algoritm (politic); asanare (morală), pa- 
liere (ale puterii), segment (de public), (investitor) strategic, inginerie (financiară) etc.; 

b) creaţii lexicale prin neologie stilistică: seism (social), mamut (industrial), dinozaur (politic), barome- 
tru (politic), bumerang (electoral), firmă-căpușă!? 
(textuală), capră (de femeie) etc.; 

c) creaţii lexicale de tip cuvînt-valiză: ofităran (ofiter + țăran) sau intelectocan (intelectual + mitocan), 
(a) shoppingoni (shopping + (a) goni; pentru a descrie febra cumpărăturilor, în AC, nr. 1, 6.01.— 
12.01.2004, p. 5), publireportaj (publicitate [ascunsă] + reportaj, în AC, nr. 5, 3.02.—9.02.2004, p. 5; 
autorul explică ironic sensul: „Publireportajul este un gen jurnalistic care, în schimbul unei anumite 


„cancerul (corupţiei), mineriadă (financiară), burtă 


sume, face ce vrea clientul”); singur ciuciulete (expresie-valiză din poemul Expresii improprii al Ninei 
Cassian: singur cuc + ud ciuciulete””) etc.; 

d) creaţii lexicale evocative: Platon și Aristotel baronizîndu-se nitel / separatisti de tip Bruxelles (pse- 
udonim folosit în AC, seria a doua, care rimează întotdeauna cu Aristotel, fluctucază în funcţie de 
cele descrise în articolele semnate), Grigore după Ureche (pseudonim în AC), Ethos, Porthos și Aramis 
(semnatarii rubricii Mici fragmente de neant, în AC), Bursucul gastric (semnatarul rubricii Localul 
bălan, în AC), Cronică a lw Ştefan a Petrei (semnatarul rubricii Săprămina românilor, în AC) etc. 


3. Creaţia lexicală şi complicitatea comunicaţională 


Din perspectivă sociolingyvistică, atît imitaţia, cât şi creaţia lexicală pot fi înţelese ca alegeri lexicale (voca- 
bulary choices), în termenii lui Holmes (1997, p. 7), alegeri determinate de diverși factori: 


Nort all factors are relevant in any particular context but they can be grouped in ways which are 
helpful. In any situation linguistic choices will generally reflect the influence of one or more of 
the following components 

1. The participants: who is speaking and 

who are they speaking to? 

2. The setting or social context of the interaction: where are they speaking? 

3. The topic: what is being talked about? 

4. The function: why are they speaking? 


[Nu toți factorii sînt relevanţi în orice context particular, dar pot fi grupaţi în moduri utile. 
În orice situaţie, alegerile lingvistice vor reflecta, în general, influenţa uneia sau a mai multor 
componente dintre următoarele: 
1. Participanţii: cine vorbeşte și 
cu cine vorbesc ei? 
2. Cadrul sau contextul social al interacțiunii: uade vorbesc ei? 
3. Subiectul: despre ce se vorbeşte? 
4. Funcţia: de ce [în ce scop] vorbesc?] 
(Holmes, 1997, p. 12). 


Este de aşteptat ca, în funcţie de toţi aceşti factori, să se instituie o anume solidaritate sau, dimpotrivă, o 
anume distanță în comunicare. Într-o altă lucrare (Ene, 2012b), am numit această solidaritate complicitate 


18 Publicaţie satirică fondată în 1991. 
19Mai nou, şi căpușarea (economiei). 
%0Vezi analiza pe larg a expresiilor-valiză în Ene (2012). 

comunicațională, cu referire la argou. Am încercat să ilustrez acolo balansarea ponderii dinspre codifi- 
care spre expresivitate în argou, fără pierderea ideii de apartenenţă la grup/comunitate, pe de o parte, şi 
păstrarea funcţiei criptice (dacă apare nevoia ca membrii grupului să nu fie înțeleși de outsideri) tot prin 
expresivitate, pe de altă parte. 

În aceeași lucrare (Ene, 2012b), am mai arătat că unele dintre elementele argotice intră/pot intra în 
limbajul comun tocmai datorită atracției exercitate de gradul de fantezie și umor implicat de acestea. Mi- 
am pus atunci problema dacă expresivitatea, care joacă un rol important în deschiderea argoului, ca limbaj 
secret, către tipuri de argou mai permisive sau chiar către ale tipuri de limbaj (popular, familiar etc.), nu 
cumva joacă și un rol de închidere, către un argou în sensul tare al termenului. Analiza efectuată pe trei 
microserii (pentru închisoare, amantă şi informator) ne-a ajutat să conturăm ipoteza că se pot distinge o 
complicitate comunicațională argotică intrinsecă (CCAI) şi o complicitate comunicațională argotică extrin- 
secă (CCAE). 

Această complicitate comunicaţională argotică este invers proporţională cu expresivitatea implicată 
de resemantizarea termenilor preluaţi din limbajul comun: CCAI presupune o expresivitate (în special 
prin intermediul metaforei) care vizează nucleul semic, al semelor de substanţă, iar CCAE presupune o 
expresivitate (mai ales prin tropi din clasa metonimică) care vizează periferia semică, al semelor aferente 
sau contextuale. 

Conform încercării noastre tipologice, conceptul complicității comunicaționale nu se poate extinde 
la imitație, dar se poate pune în relaţie cu unele tipuri de creaţie lexicală— mai exact, cu creațiile lexicale 
„de lux” (din prima categorie) şi, respectiv, cu creațiile lexicale de tip cuvînt-valiză şi cu creaţiile lexicale 
evocative (din categoria a doua). Toate aceste tipuri de creaţie lexicală presupun o expresivitate ce nu s-ar 
putea realiza în orice condiţii, pentru orice receptor, au un caracter mai mult sau mai puţin elitist, aceasta 
însemnînd că implică o anumită iniţiere. 


4. Concluzii 


Imitaţia lexicală și creaţia lexicală sînt cazuri de creativitate lingvistică foarte bine reprezentate în limba 
română—ele asigură dezvoltarea lexicului individual și pe a celui colectiv. 

Imitaţia lexicală caracterizează, în principal, fazele de acumulare ale unei limbi, iar creaţia lexicală poate 
fi asimilată fazelor de prelucrare prin intermediul culturii, fanteziei, imaginaţiei fiecăruia dintre noi. 

Creaţia lexicală, prin formele ei care se fixează în limbă sau prin puterea de circulaţie pe care o dobîn- 
desc ca elemente creative deosebite în literatură, asigură, alături de alţi factori, identitatea limbii române şi 
este expresia inventivităţii vorbitorilor ei. Această afirmaţie se bazează pe un fapt: fenomenele prezentate 
aici implică adesea—în formele lor inspirate— metafora, o expresie a unei mișcări foarte rapide a minţii, 
aşa cum Tudor Vianu a descris cîndva esența acestui mecanism (Vianu, 1968, p. 312). 

Expresivitatea implicată de unele tipuri de creaţie lexicală presupune o complicitate comunicaţională 
fără de care acestea nu ar fi posibile. Rămîne ca timpul și dezvoltarea noastră culturală să reducă din 
caracterul elitist, dar reușit al unora dintre ele, spre delectarea cît mai multor minți. 

